AĠĠORNAT: Raġel ta’ 43 sena minn San Ġwann jinsab fil-periklu tal-mewt wara inċident tat-traffiku li seħħ ftit qabel nofsinahr fi Triq Garibaldi, il-Marsa. Ir-raġel inqabad fil-kabina tat-‘trailer’ li spiċċat isserraħ fuq il-bankina waqt li l-container mimli għalf għall-ħut, inqaleb u qaċċat il-barrikati tal-ħadid u ċ-ċint li jifred it-triq minn maż-żona industrijali. Ir-raġel inħareġ mill-kabina bl-għajnuna ta’ membri mid-Dipartiment tal-Protezzjoni Ċivili u minnufih ittieħed lejn l-Isptar Mater Dei b’ambulanza fejn instab li jinsab f’kundizzjoni kritika. Dwar l-inċident infetħet ukoll inkjesta maġisterjali. Għal mill-anqas tmien sigħat, Triq Garibaldi kienet magħluqa għat-traffiku.